‘মন্থা’র আতঙ্কে ধানচাষীদের কপালে চিন্তার ভাঁজ, কী বলছেন চাষীরা!

ঝাড়গ্রাম: ঘূর্ণিঝড় ‘মন্থা’র আতঙ্কে ধানচাষীদের কপালে চিন্তার ভাঁজ, ঝাড়গ্রামে ফলনের মুখে ফসল ক্ষতির আশঙ্কা। ইতিমধ্যেই আকাশ কালো করে রাজ্যের বিভিন্ন প্রান্তে বৃষ্টি শুরু হয়েছে। সরাসরি প্রভাব না পড়লেও বৃষ্টির পূর্বাভাস দিয়েছে হাওয়া অফিস।

আবহাওয়া দফতরের পূর্বাভাস অনুযায়ী ঘূর্ণিঝড় ‘মন্থা’র আগমনে নতুন করে আতঙ্ক ছড়িয়েছে ঝাড়গ্রাম জেলার গ্রামীণ জনপদে। অক্টোবরের শেষের দিকে এসে মাঠে সোনালি ধানের শীষে ভরেছে গ্রামাঞ্চলের চাষের জমি। চাষীরা বলছেন, সবে ফলনের মুখ দেখেছে ফসল, এর মধ্যেই ঘূর্ণিঝড়ের আশঙ্কায় দুশ্চিন্তায় দিন কাটছে ধানচাষীদের। ঝাড়গ্রাম জেলার সাঁকরাইল, নয়াগ্রাম ও গোপীবল্লভপুর ব্লকে বিঘের পর বিঘে জমিতে চাষীরা ধান চাষ করেছেন। দীর্ঘ কয়েক মাসের পরিশ্রম, সার, সেচ, পোকামাকড় নিয়ন্ত্রণ, সব কিছুর পর এখন ধান পাকার পথে। কিন্তু হঠাৎই ঘূর্ণিঝড়ের সম্ভাবনায় আশঙ্কার মেঘ ঘনিয়েছে।

আরও পড়ুন:  দাপট শুরু ‘মন্থা’র, ফুঁসছে সমুদ্র, বাংলায় কী হবে?

জেলা কৃষি দফরের পক্ষ থেকে ইতিমধ্যে চাষীদের সতর্ক করা হয়েছে। পাকা ধান যতটা সম্ভব দ্রুত কেটে ফেলার পরামর্শ দেওয়া হয়েছে, পাশাপাশি নীচু জমিতে জল বেরোনোর ব্যবস্থা রাখতে বলা হয়েছে। প্রশাসনের পক্ষ থেকেও পরিস্থিতির উপর কড়া নজর রাখা হচ্ছে বলে জানা গেছে।

আবহাওয়া দফতর সূত্রে খবর, আগামী কয়েকদিনে ‘মন্থা’র প্রভাবে দক্ষিণ-পশ্চিম বঙ্গোপসাগরে বাতাসের গতি বাড়তে পারে, এর ফলে দক্ষিণবঙ্গের জেলাগুলিতে মাঝারি থেকে ভারী বৃষ্টিপাতের সম্ভাবনা রয়েছে।